המרשה את חבירו כל ההוצאות שיוציא המורשה על דין זה המשלח חייב בהם <i>(וע"ל סי' שע"ה ס"ד)</i> שכך כותבין בהרשאה כל דמתעני <i>(פי' הרמב"ם בפ"ג משלוחין כל שתוציא בדין זה עלי לשלמו)</i> לך מן דינא עלי הדר: <i>הגה: ואינו אלא שליח בעלמא ואם רוצה המורשה להחזיק בממון אינו יכול וצריך להחזיר דאינו אלא שליח בעלמא לפיכך אם תבע פקדון מן הנפקד וטען שנתנו למורשה וחזר והלוה לו עליו צריך להחזיר לבעל הפקדון דהרי המורשה אינו אלא שליח בעלמא (הגהות מרדכי דשבועות) ואם ראובן היה לו מעות בעיר אחרת והלך שמעון לשם ונתן לו הרשאה לקבל שם המעות ולתת לו תמורתם בעיר ראובן והלך שמעון וקבלם ואח"כ בא ראובן לשם ורוצה ששמעון יתן לו מעותיו הדין עם שמעון (תה"ד סי' שי"ג):</i>